text: سلام بعد غياب طويل عدنا
  *******************
  العرس عند الكفار و عندنا
  *******************
  الكفار لعنة الله عليهم و الله غير ناس ملاح فزواج ، يتعرف عليها يتاستي العقلية يزيد سمانا يروح يخطب يدي معاه بوكي تع ورد و بواطا شيكولا ماروخا
  و ويروح غير مع يماه و باباه مايدي لا خوه لا وليد عمه معاه ، أيا يقصرو شويا و يلحقو لمسقي نهار السبت العرس في الكنيسة تع لافيل ،
  نهار العرس العريس بكوستيم كلاسيك كرافاطا شويا ريحا ، العروسة روب بلانش ماكياج خفيييييف ركزلي على خفيف يجيبو زوج شهود صاحبه و صحبتها
  و يجي هداك البابا تع الكنيسة يقوللهم هاديك تع هل تقبل وهل تقبلي ، نعم نعم ، من بعد جي هاديك اللقطة وين نحكمو التيليكوموند و نغيرو القنات وسط تسفيق الحضور
  الذي لا يتجاوز عدده العشرين ، يعني مام ديرلهم شوا مرحش تخسر ، وتبدا حياتك معاها و سلام عليكم
  .
  .
  .
  أما في القارة الكحلاء وبضبط في هاديك لبلاد لي يسموها شكبستان ، محمود عشر سنين وهو يخرج مع سهام كي يلحق الصح يخطب صحبتها حنان ،
  كي يروح يخطب يدي معاه بواطا باتيسري مع السخانا و السيركيلاصيو ولات قرنطيطا و يدي معاه خاوتو و خياتو بولادهم و ولاد عمومه و خواله و باباه ويماه
  و جده و جدته لي نساو ما جابلهاش دواء تع لطانسيو كل زوج دقايق دوخ .
  كي يطبطبو كي تحسبهم يلحقو واحد 46 بنادم ، يدخلو يجيبولهم القهوة يشربو و يشنفو و النساء يقطعو و ولاد عمومه يكحلو لعروسا
  و الدراري صغار واحد هربلهم لشومبرا واحد بال تحته ، و العروسا كي تشوف لعريس زعما حشمانا و هوما نسكت خير ،
  المهم نلحقو لصح يبدا التفاوض بين العريس و الأب هذا الأخير تقول راح يبيعلو مسعود أوزيل ، و العريس يتريتي ها ساعدنا عامي خلي الواحد يستبيت ،
  على العموم صفقة حنان كلفت واحد 150 مليون بدون مصاريف الشحن و بعدها تم الإتفاق على إقامة العرس بعد 6 أشهر ....
  ونهار العرس العريس كاره حياته لي يعرضه يجيب معاه 5 عباد الماكلا خلاصت بقاو 20 عبد مكلاوش عطالهم دراهم روحو كولو سوندويتش ،
  و العريس دخل لصالا بش يتصدر مع مرته التي معقلهاش بعدما غيرت وجهها بزوج كيلو ورطل ماكياج يعني فلحالة هاديك مام يطبعولك يماها متفيقش ،
  و العباد يقطعو ياه شوفيها نيفها شحال كبير هو خير منها وزيد القاطو يابس تقول صدقوهلهم ، و في النهاية كي جاو يباركو لعريس بدا يبكي بعدما شاف لعروسة
  تقول لبنت عمها لعقوبة ليك .، ويا خاوتي بنت عمها شحال زلا يا ريت الزمان يولي للور